Det er korrekt, at man kun kan sidde i uskiftet bo, hvis man er gift og har delingsformue – og når man som jer har børn fra tidligere forhold, kræver det også særbørnenes samtykke. Din mands børn skal således give samtykke til, at du kan sidde i uskiftet bo – ligesom din datter skal give samtykke til, at din mand kan sidde i uskiftet bo, hvis du dør først. Samtykket kan gives i forbindelse med den ene af jer afgår ved døden, men der kan også gives et forhåndssamtykke allerede nu. Hvis I har delingsformue og ikke noget testamente, når en af jer dør, er I stillet efter reglerne i arveloven. Hvis du dør først, vil hele din og din mands formue blive gjort op. Hvis I begge har positive nettoformuer, vil din mand beholde halvdelen. Den anden halvdel vil falde i arv efter dig. Den halvdel, der falder i arv efter dig, vil blive fordelt med halvdelen til din mand og halvdelen til dit barn. Det vil sige, at din mand vil stå med tre fjerdedele af jeres fælles formue, og dit barn med en fjerdedel. Når din mand senere dør, vil din datter ikke arve ham. Det hele vil gå til hans børn. Tilsvarende hvis din mand dør først, hvor du vil stå med tre fjerdedele af den fælles formue, mens hans børn skal dele en fjerdedel. Og hans børn vil ikke arve, når du afgår ved døden. Bed om samtykke At din mand får særeje på sin opsparing, sikrer ikke nødvendigvis, at hans børn får pengene. Selv om din mand får fuldstændigt særeje på pengene i banken, vil du som ægtefælle være arving til halvdelen af det indestående, medmindre du giver arveafkald. Jeg vil anbefale jer at få oprettet et testamente. I et testamente vil I kunne opfordre jeres børn til at give samtykke til, at I kan sidde i uskiftet bo, og I vil eventuelt kunne begrænse børnene til kun at få deres tvangsarv, hvis de ikke vil give samtykke. På den måde vil I gøre så meget som muligt for at sikre, at den længstlevende har mulighed for at blive boende i huset. I testamentet vil I altså kunne tage stilling til, hvad der skal ske, når den første af jer afgår ved døden, og hvad der skal ske, når længstlevende afgår ved døden – uanset om boet efter den først afdøde skal skiftes, mens den anden stadig lever, eller først når I begge er døde. Så for at gøre svaret så kort som muligt: Jeg vil anbefale, at I kontakter en advokat og får hjælp til at få oprettet et testamente.